Ծիլ (հանդես)

«Ծիլ» (), Պրեռաֆայելիտների եղբայրության անդամների (Ուիլյամ Հոլման Հանտ, Դանթե Գաբրիել Ռոսսետտի և նրա եղբայր Ուիլյամ Մայքլ Ռոսսետտի) հիմնած հանդեսը։ Գլխավոր խմբագիրը եղել է Ուիլյամ Ռոսսետտին։

Հանդեսը մեծ հաջողություն ու ճանաչում չի ունեցել, լույս է տեսել 1850 թվականի հունվարից մինչև ապրիլ։ Aylott & Jones հրատարակչությունում տպագրվել է ընդամենը 4 համար։ «Ծիլ» անվանումը ընտրվել է, որպեսզի ցույց տրվի պրեռաֆայելիտների անքակտելի կապը բնության հետ, և առաջին հերթին «Ծիլը» պետք է լիներ այն ընձյուղը, որից պետք է աճեին ստեղծագործական նոր գաղափարներ։

Հանդեսում տպագրվել են պրեռաֆայելիտների տեսական հոդվածները, Ուիլյամ Ռոսսետտիի, Քրիստինա Ջորջինա Ռոսսետտիի, Թոմաս Վուլների, Ջեյմս Քոլինսոնի, նկարիչ Ուոլտեր Դևերելի, Ուիլյամ Սքոթի բանաստեղծական գործերը։ Այստեղ է տպագրվել Դանթե Գաբրիել Ռոսսետտիի «Երկնային ընկերուհի» () բանաստեղծությունը, որը հեղինակը գրել էր 19 տարեկանում։ Սա շատերի կողմից համարվում է Ռոսսետտիի լավագույն ստեղծագործությունը։ «Ծիլ» հանդեսում լույս են տեսել նաև պրեռաֆայելիտների ընկերների գրած հոդվածներ և էսսեներ արվեստի ու գրականության վերաբերյալ, օրինակ՝ Ֆորդ Մեդոքս Բրաունի։ Թեպետ լույս է ընծայվել հանդեսի միայն չորս համար, այն նկարիչների շրջանում բազմաթիվ համակիրներ է ձեռք բերել։ Վերջին երկու համարները կրել են նոր անվանում՝ «Արվեստ և պոեզիա» ()։

Ծանոթագրություններ

Արտաքին հղումներ 
 The Germ: Thoughts towards Nature in Poetry, Literature and Art  (Ուիլյամ Մայքլ Ռոսսետտիի մեկնաբանություններով)
 The Rossetti Archive

Պրեռաֆայելիտներ
Գրական ամսագրեր
Անգլերեն թերթեր
Բրիտանական թերթեր
Բրիտանական ամսագրեր